**Primjeri metoda za Vrednovanje za učenje i Vrednovanje kao učenje**

|  |  |
| --- | --- |
| **Naziv metode** | **Opis metode** |
| **Kartica za provjeru razumijevanja:** **sažimanje i pitanje** | Kartica ima stranice A i B. Stranica A potiče učenika da sažme naučeno, a stranica B da promisli o onome što u potpunosti nije razumio te o tome postavi pitanje.Stranica A.Jednom rečenicom izrazi glavnu ideju sata /zaključak provedene aktivnosti/obrazloženje riješenog zadatka.Stranica B.Postavi pitanje o onome što ne razumiješ u provedenoj aktivnosti/zadatku koji si izvršavao/ izvršavala. |
| **Minuta za kraj** | Učenicima se postavi pitanje na koje moraju odgovoriti u jednoj **sažetoj, dobro isplaniranoj rečenici** u približnom vremenu od oko 1 minute.Glavna prednost ove aktivnosti je u tome što pruža brze povratne informacije o tome je li glavna ideja poučavanja i ono što su učenici percipirali kao glavnu ideju ista kod svih učenika. Ova je aktivnost vrlo prilagodljiva pa učitelj od učenika može tražiti osim glavnih misli poučavanja i da istaknu ili izdvoje korisni, smisleni ili iznenađujući dio nastave ili da daju vlastiti primjer uz neki koncept. Kao zadatak za učenike može se koristiti i pitanje koje je poticaj za promišljanje u skladu s mogućnostima učenika i namjenom poticanja viših kognitivnih razina. Vrlo je važno da se pitanjem učenika usmjeri na najznačajniji dio učenja. Može se jednostavno provesti korištenjem digitalnog alata [Mentimeter](https://www.mentimeter.com/). |
| **Utvrđivanje sličnosti i/ili razlika** | Utvrdi sličnost: Određena ideja, postupak, metoda, … slična je \_\_\_\_\_\_\_\_\_\_\_\_\_\_\_\_\_ jer \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_. Utvrdi razlike:Određena ideja, postupak, metoda, … različita je od ideje, postupka, metode ... jer \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.Utvrdi sličnosti i razlike:Što je zajedničko, a po čemu se razlikuju ... |
| **Grafički organizatori znanja** | Grafički organizatori znanja (npr. Vennovi dijagrami, konceptualne mape, mentalne mape, shematski prikazi i dr.) potiču učenike da promišljaju o međuodnosima između naučenih pojmova/sadržaja/činjenica te od njih zahtijevaju da ih smisleno povežu što potiče produbljivanje znanja kao preduvjeta izgradnji koncepata. |
| **Pogrešno razumijevanje** | Učitelj predstavlja učenicima uobičajene ili predvidljive zablude ili pogrešne zaključke (miskoncepcije) u vezi s određenom idejom, načelom ili postupkom, a učenici odgovaraju: Slažem se. / Ne slažem se. Nakon što učenik izrazi svoj slaganje/neslaganje mora obrazložiti svoj odgovor.Pogrešno razumijevanje može se prikazati u obliku zadatka: točno/netočno, mogućnosti višestrukog izbora ili kviza. |
| **Trominutna stanka** | Tijekom provedbe određene aktivnosti u nekom se trenutku učenicima može dati trominutna stanka koja im omogućuje da se zaustave, razmisle o aktivnosti, zaključcima i idejama do kojih su došli. Takav pristup omogućuje povezivanje novog s prethodnim znanjem ili iskustvom te omogućuju pojašnjenje određenih nejasnoća.Učenicima se može dati zadatak da nakon trominutnog promišljanja zabilježe odgovore uz zadane smjernice, kao npr.:* Promijenio/Promijenila sam stav o \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.
* Postao/Postala sam svjesniji/svjesnija \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.
* Iznenadilo me \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.
* Osjećam \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.
* Povezujem … s \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.
* Suosjećam s \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.
 |
| **Izlazna kartica** | Učenici odgovaraju na pitanja postavljena na kraju aktivnosti/zadatka ili na kraju teme/ciklusa/sata. |
| **Kviz/ kratka pisana provjera znanja** | Kvizovima i kratkim pisanima provjerama znanja se procjenjuje usvojenost činjeničnih podataka, izgrađenost koncepata.Zadaci u kvizu mogu biti otvorenog i zatvorenog tipa. |
| **Zid s grafitima** | Zid s grafitima je aktivnost koja na zabavan način daje učenicima vizualni prikaz onoga što su naučili tijekom provedbe neke aktivnosti. Dio zida prekrije se bijelim papirom te se učenike potakne da na njega pišu ili crtaju ono što su naučili o nekoj temi.Učenici mogu bilježiti činjenice, pisati osobna mišljenja, crtati, grafički prikazati, povezati svoje učenje s drugim predmetima ili životnim situacijama i slično. Aktivnost zida s grafitima omogućuje daljnje planiranje nastave: treba li se vratiti unatrag i ispuniti praznine ili se može ići dalje s u skladu s planiranim učenjem i poučavanjem. |
| **Bacanje kocke** | Učitelj na papiru pripremi šest pitanja, označenih brojkama od 1 do 6 (kocka). Svaka grupa ima svoju kocku i papir s pitanjima (za sve grupe ista pitanja, ali mogu biti i različita). Svaki učenik iz grupe ima jedno bacanje i odgovara na pitanje pod brojem koji je dobio bacanjem kocke. Ako je broj već dobiven i na pitanje je već odgovoreno, može se ponoviti bacanje ili se može proširiti prethodni odgovor. Na preostala pitanja odgovaraju zajedno članovi grupe. Ako su grupe imale ista pitanja može se usporediti jesu li sve grupe isto odgovorile na pitanje i potaknuti učenike da argumentiraju svoje odgovore.Odgovarati se može usmeno ili pisano. |
| **Sokratovski dijalog** | Učenici postavljaju pitanja jedan drugomu o temi ili izabranom tekstu. Pitanja pokreću razgovor koji se nastavlja nizom odgovora i dodatnih pitanja. Naglasak ove aktivnosti jeste na otkrivanju, jer pitanja donose nove spoznaje i njihovo postavljanje pokreće učenike u otkrivanju novoga. |
| **Četiri kuta** | Četiri kuta sjajan je način da učenici izađu iz klupa i kreću se učionicom. Neki učenici uče bolje kada se kreću, a ostali će se razgibati.A. Svaki kut sobe označi se različitim oznakama: „uopće se ne slažem“, „uglavnom se ne slažem“, „uglavnom se slažem“, „potpuno se slažem“.Učitelj postavi tvrdnju vezanu uz aktivnost/zadatak, a učenici izabiru kut koji odgovara njihovu odgovoru i obrazlažu svoj izbor. Međusobno komentiraju.iliB. Učenici izabiru kut na temelju vlastite procjene svojega znanja ili razumijevanja određenog sadržaja.Na temelju vašeg znanja o \_\_\_\_\_\_\_\_\_\_\_\_\_\_\_\_\_\_, koji biste kut izabrali?Kut 1: „Prašna poljska cesta“ * Toliko je prašine, ne vidim kamo idem! Pomoć!

Kut 2: „Makadamska cesta“* To je prilično utrta cesta, ali ima mnogo rupa i oštećenja.

Kut 3: „Asfaltirana cesta“ * Osjećam se prilično samopouzdano, ali povremeno je potrebno usporavanje.

Kut 4: „Autocesta“ * Putujem i lako mogu dati upute drugima.

Kada su učenici u izabranim kutovima, potiče ih se da međusobno razgovaraju o vlastitom napretku. Učitelj moderira razgovor potpitanjima.Uparuju se kut 1 i kut 3 te kut 2 i kut 4 radi suradničkog učenja. |
| **Dvostruki dnevnik** | Dvostruki dnevnik izvrstan je način za formativno vrednovanje učenika i dobivanje uvida u način njihova razmišljanja. Sastoji se od dva stupca. U lijevom stupcu učenici pišu ključne riječi, ideje ili navode dio teksta. U desnom stupcu komentiraju što su naveli u lijevom stupcu, postavljaju pitanja, navode svoje reakcije i slično.Dvostruki dnevnik omogućuje procjenu znanja i razumijevanja o poučavanju teme/sadržaja. |
| **Zvrk**  | Zvrk koji se koristi označen je u četiri kvadrata:* predvidi
* objasni
* zaključi/sažmi
* procijeni.

Kad se zavrti zvrk i stane na oznaci „zaključi“ učenik odgovara na pitanje koje od njega traži da izvede zaključak do kojeg je došao tijekom provedbe određene aktivnosti. Pitanja učitelj pripremi unaprijed te svaka grupa učenika ima svoj papir s pitanjima koja mogu biti ista ili različita. Ostali učenici iz grupe komentiraju točnost odgovora. |
| **Jedno pitanje –** **jedan komentar** | Učenici nakon čitanja/proučavanja nekog poglavlja ili odlomka oblikuju jedno pitanje i jedan komentar na temelju proučenog/pročitanog. Svaki učenik dijeli barem jedan komentar ili pitanje. Sljedeći učenik treba odgovoriti na pitanje ili komentirati komentar te postaviti svoje pitanje ili podijeliti svoj komentar. Na taj se način razvija rasprava, koja učenicima omogućuje da prodube spoznaje o pročitanom i sagledaju ga iz različitih perspektiva. |
| **3 – 2 – 1**  | Učenici na kraju aktivnosti/sata zapisuju tri, dvije ili jednu činjenicu/ideju/razliku … o onome što su naučili. Npr. Učenici nakon aktivnosti zapisuju:3 stvari koje znaš2 stvari o kojima želiš znati više1 stvar koju ne znaš |
| 3 stvari koje si saznao/saznala2 stvari koje si ti bile zanimljive1 pitanje na koje još želiš dobiti odgovor |
| 3 razlike između ...2 utjecaja ... na ...1 pitanje koje još imaš o temi |
| 3 važne činjenice2 zanimljive ideje1 uvid o tome što si naučio/naučila |
| 3 ključne riječi2 nove ideje1 misao  |
| **Likertova skala** **(pet stupnjeva)** | Učitelj navodi 3 – 5 tvrdnji koje nisu kategorički ni točne ni netočne i koje su pogodne za različita tumačenja. Svrha je potaknuti učenike na promišljanje o temi i potaknuti ih na razgovor i argumentiranje odgovora.Likertova skala pomaže učenicima u razvijanju vještina analize, sinteze i procjene.Npr. Lik (ime lika) nije trebao učiniti (postupak lika).Električni automobili su u potpunosti prihvatljivi za okoliš.Prilagodbe živih bića u potpunosti ovise o klimi nekog područja. uopće se ne slažem – uglavnom se ne slažem – ne mogu se odlučiti – uglavnom se slažem – potpuno se slažem Obrazloži svoj odabir. |
| **Imam pitanje,** **tko ima odgovor** | Učitelj priredi dva seta karata. Jedan set sadržava pitanja, a drugi set sadržava odgovore na pitanja. Karte s odgovorima podijele se među učenicima slučajnim redoslijedom i počinje se s čitanjem pitanja iz seta karata s pitanjima. Pitanja čita učitelj ili učenik. Učenici provjeravaju imaju li među svojim kartama točne odgovore na pitanja.Karte s odgovorima mogu se napraviti tako da tvore lančanu aktivnost: Učenik izabran za početak lanca glasno čita danu karticu i čeka da sljedeći učenik pročita karticu koja bi ispravno slijedila u lancu napretka. Aktivnost se nastavlja sve dok se ne pročitaju sve kartice. |
| **T-tablica** | Učitelj odabire temu za koju postoji mogućnost stvaranja popisa alternativnih rješenja, za i protiv, prednosti i nedostataka ili slično (npr. vanjski kostur – prednosti i nedostatci). Učenici u bilježnicu napišu slovo T, na čijoj gornjoj vertikalnoj crti napišu temu (npr. vanjski kostur), a sa svake strane okomite crte upisuju alternative odgovora (npr. prednosti vanjskog kostura s jedne strane, a nedostatke vanjskog kostura s druge strane). |
| **Nastavi priču** | Učenici pišu priču vezano uz zadani problem/opis teme na način da svaki učenik dodaje jednu kratku rečenicu koja mora unaprijediti objašnjenje. S obzirom da sva objašnjenja moraju biti međusobno povezana svaki učenik prije nego napiše svoju rečenicu treba pročitati ranije napisani tekst i po potrebi ispraviti uočenu pogrešku. Po završetku neophodno je da učitelj pročita cijelu priču i istakne važne uočene dijelove ili ispravi pogreške koje su zaostale.  |
| **Pospremanje nakon oluje**  | Učenici nakon obrade teme ukratko zapišu:- najvažnije zaključke do kojih su došli tijekom sata- što ih vezano uz obrađenu temu zbunjuje- koji im je interes za daljnje poučavanje vezano uz obrađenu temu. |
| **Učenička mapa (portfolio)** | Podrazumijeva zbirku učeničkih radova, pažljivo izabranih, datiranih i predstavljenih. Osim dokaza učenja uz obavezne zadaće i projekte, sadrži i izborni dio u kojem učenik prikazuje svoje interese uz pojedine teme. Mapa osobito ima vrijednost ako sadrži i osobna zapažanja u kojima učenik objašnjava priložene radove. Izvrstan je pokazatelj razvoja vještina, sposobnosti i ostvarivanja odgojno-obrazovnih ishoda.Poželjno je da učenik povremeno učitelju predstavi refleksiju o svome učenju. S učenikom o tome valja razgovarati i na kraju nastavne godine. |